Acoraceae


Acoraceae su jedna od filogenetski najprimitivnijih familija monokotiledonih skrivenosemenica. Obuhvata samo jedan rod - šaš (Acorus) sa nekoliko vrsta od kojih je najpoznatija Acorus calamus.

Familija je ime dobila još 1820. godine, ali je u kasnijim klasifikacionim sistemima rod Acorus svrstavan u familiju kozlaca (Araceae). Tek krajem 20. veka, a na osnovu podataka molekularne sistematike, ponovo se za ovaj rod uspostavljaju posebna familija i poseban red.

Karakteristike šaševa 

Familiju karakterišu cvast klip sa lateralnom listolikom spatom, u kome se nalaze sitni cvetovi, pentaciklični, slabo zigomorfni. Ćelije tapetuma su dvojedarne do četvorojedarne, karpele su ascidijatne-plikatne, sinkarpija je kongentijalna. Placentacija apikalna. Ovule su atropne, postoji nekoliko u svakoj karpeli, obavijene sluzi koju luče intraovarijalne trihome. Endosperm je veoma razvijen, postoji i perisperm (izveden iz nucelarnog epidermisa). Polenov omotač je bez ektegzine, a endegzina je lamelatna. Plod je bobica.

Listovi su dvoredi, izofacijalni, slatkasto mirisni, u lisnoj dršci postoje dva odvojena provodna cilindra. 

Osnovni broj hromozoma u familiji je x=9, 11 i 12.

Areal familije 

Familija šaševa je prisutna u dva biogeografska carstva - holarktičkom i indomalajskom, sa arealom koji se prostire od zapadnih delova Severne Amerike do indonezijskih ostrva.

Galerija predstavnika familije

Eksterni linkovi 

 Bionet škola
 Acoraceae  u L. Watson and M.J. Dallwitz (1992 onwards) The families of flowering plants:  descriptions, illustrations, identification, information retrieval. Verzija: 27.4.2006.
 Monocot families (USDA)
 familija Acoraceae u Flora of North America
 NCBI Taxonomy Browser
 linkovi na serveru CSDL, Teksas 

Acorales